«ӘДЕБИЕТ ПОРТАЛЫНА» – 2 ЖЫЛ
"«ӘДЕБИЕТ ПОРТАЛЫНА» – 2 ЖЫЛ" | "https://abai.kz/post/42892"
TITLE: «ӘДЕБИЕТ ПОРТАЛЫНА» – 2 ЖЫЛ
URL: https://abai.kz/post/42892
META: "«ӘДЕБИЕТ ПОРТАЛЫНА» – 2 ЖЫЛ" | "https://abai.kz/post/42892"
DATE: 25.12.2015
AUTHOR(s): Абай-Ақпарат
TOTAL WORDS: 186
TEXT: Қадірлі оқырман қауым! Бүгін біз үшін ақ түйенің қарны жарылған күн. Себебі – осыдан тура екі жыл бұрын өздеріңіздің сүйікті әдеби тұғырнамаларыңыз – «Әдебиет порталы» www.adebiportal.kz дүниеге келген болатын. Қазақ, орыс, ағылшын және түрік тілдерінде қызмет көрсететін «Қазконтент» акционерлік қоғамының бірегей жобасы – «Әдебиет порталының» тұсауын Қазақстан Республикасының Президенті жанындағы Орталық коммуникациялар қызметі базасында ҚР Парламенті Сенатының депутаты, Қазақстан Жазушылар Одағының төрағасы, ақын, драматург Нұрлан Оразалин, М.Әуезов атындағы Әдебиет және өнер институтының директоры, филология ғылымдарының докторы Уәлихан Қалижанұлы және Астана қаласындағы зиялы қауым өкілдері кескендігін мақтанышпен айта аламыз. Бүгінде бұл әдеби портал өз оқырмандарын тауып, үлкен әдеби алаңға айналды, әдебиет сүйер қауымның көзайымы болып, көпшіліктің көңілінен шықты. Айта кетейік, осы күнге дейін «Әдебиет порталына» төрт тілде 3 336 электронды кітап жүктеліп, 3 180 автордың жеке парақшасы ашылған, 200-ге тарта кітаптардың қысқаша мазмұны, 600-ден астам әдебиет тақырыбындағы аудио-видео орналастырылған және 1 495 блогер порталға өз шығармаларын өздері қойып, оқырманмен кеңінен бөлісуге мүмкіндік алды. Сонымен қатар, портал әдебиет әлемінде күнделікті болып жатқан жаңалықтарды үздіксіз жариялап, ақын-жазушылармен тұрақты сұхбат жүргізіп, олардың сиясы кеппеген шығармаларын дер кезінде оқырманға ұсынып отыр. Порталға аптасына 50-60 мың, айына 150-200 мың оқырман кіреді. Abai.kz
